กำชับสถานศึกษาตรวจ ATK นักเรียน พร้อมเปิดศูนย์พักคอยฯ ดูแลผู้ป่วยโควิด-19 เด็กในกรุงเทพมหานคร
พ.ต.ท.โสภณ พิสุทธิวงศ์ รองผู้ว่าราชการกรุงเทพมหานคร เปิดเผยว่า กรุงเทพมหานคร เตรียมพร้อมเปิดดำเนินการศูนย์พักคอยเพื่อส่งต่อ (CI) เพื่อรองรับผู้ป่วยที่อาจมีจำนวนเพิ่มมากขึ้น รวมถึงเตรียมพร้อมอุปกรณ์สำหรับผู้ป่วยที่รักษาตัวที่บ้าน (HI) อาทิ เครื่องวัดออกซิเจนและเครื่องวัดอุณหภูมิ ทำความสะอาดอุปกรณ์ต่างๆ เพื่อความปลอดภัยของผู้ใช้งาน รวมทั้งจัดเตรียมคู่สายสำหรับศูนย์ EOC เขต เพื่อให้ประชาชนได้มีช่องทางการติดต่อสื่อสารกรณีเร่งด่วนและให้ศูนย์เอราวัณ สำนักการแพทย์เตรียมความพร้อมการรับ-ส่งผู้ป่วย โดยให้หน่วยงานที่เกี่ยวข้องร่วมสนับสนุนการทำงานด้วยนอกจากนี้ กรุงเทพมหานคร มีความห่วงใยสถานการณ์การแพร่ระบาดซึ่งอาจเกิดจากกลุ่มเด็กและครอบครัวที่เดินทางไปต่างจังหวัดในช่วงเทศกาลปีใหม่ จึงมอบหมายให้สำนักการศึกษากำชับสถานศึกษาในสังกัดกรุงเทพมหานคร เข้มข้นการตรวจ ATK ในกลุ่มเด็กที่จัดการเรียนการสอน แบบ On-site รวมถึงเตรียมพร้อมเปิดศูนย์พักคอยเพื่อส่งต่อสำหรับเด็ก ณ เขตดุสิต เพิ่มเติม เพื่อรองรับสถานการณ์การแพร่ระบาดในอนาคต